b"\n_START_ARTICLE_\nGynekomastia\n_START_PARAGRAPH_\nGynekomastia (kreik. \xce\xb3\xcf\x85\xce\xbd\xce\xae 'nainen' + \xce\xbc\xce\xb1\xcf\x83\xcf\x84\xcf\x8c\xcf\x82 'naisen rinta') on tila, jossa miehen rinnat ovat kasvaneet normaalia suuremmiksi. Gynekomastiaa voi esiinty\xc3\xa4 vastasyntyneill\xc3\xa4 ja murrosik\xc3\xa4isill\xc3\xa4 pojilla. Jos tila ei johdu ylipainoisuudesta, se h\xc3\xa4vi\xc3\xa4\xc3\xa4 yleens\xc3\xa4 parissa vuodessa._NEWLINE_Gynekomastiaa voi esiinty\xc3\xa4 my\xc3\xb6s vanhoilla miehill\xc3\xa4. Kaikissa tapauksissa on usein kysymys sukupuolihormonitasapainon heittelyst\xc3\xa4. Joskus gynekomastia johtuu Klinefelterin syndroomasta._NEWLINE_Rinnat voivat olla suurentuneet my\xc3\xb6s rasvakudosylim\xc3\xa4\xc3\xa4r\xc3\xa4n vuoksi, jolloin hormonitoiminnalla ei ole samaa merkityst\xc3\xa4. Jos gynekomastia on rasvakudoksen ylim\xc3\xa4\xc3\xa4r\xc3\xa4\xc3\xa4, se saattaa kadota my\xc3\xb6s laihduttamalla. Jos rasvakudosta on paljon, rinnat saatetaan leikata._NEWLINE_My\xc3\xb6s hormonien tai alkoholin k\xc3\xa4ytt\xc3\xb6 saattaa aiheuttaa gynekomastiaa._NEWLINE_Noin 4\xe2\x80\x9310\xc2\xa0% gynekomastiatapauksista johtuu l\xc3\xa4\xc3\xa4kkeist\xc3\xa4. Spironolaktoni aiheuttaa eritt\xc3\xa4in tavallisesti gynekomastiaa, jopa 17\xc2\xa0%:lle k\xc3\xa4ytt\xc3\xa4jist\xc3\xa4. Sek\xc3\xa4 digoksiinin ett\xc3\xa4 furosemidin tiedet\xc3\xa4\xc3\xa4n aiheuttavan gynekomastiaa. My\xc3\xb6s er\xc3\xa4\xc3\xa4t psyykenl\xc3\xa4\xc3\xa4kkeet,  _NEWLINE_neuroleptit, esim. perfenatsiini, voivat pitk\xc3\xa4aikaisesti k\xc3\xa4ytettyn\xc3\xa4 aiheuttaa sivuvaikutuksena rintojen kasvua miespotilaille._NEWLINE_Gynekomastia voidaan parantaa leikkauksella."